उस बेल्लै लौकी लौकी बरखा बरै करदी ही। स्टेशन उत्थों दूर हा। डरबन कोला फिनिक्स तगर रेलगड्डी च ते फिनिक्स दे अग्गें ढाई मील रस्ता पैदल चलना पौंदा हा। खासी औख सेई होई, पर में ईशवर पर भरोसा करियै चलने दा निशचा करी लेआ। इक आदमी अग्गें फिनिक्स भेजी दित्ता। फिनिक्स च स्हाड़े कोल इक जालीदार पंगूडा ऐ हा। ओदे सिरे बै दे डडें कन्ने बन्नी दित्ते जान तां बमार मजे कन्ने ओदे च लेटियै झूलदा रवै। में वेस्ट गी सनेआ भेजेआ जे ओ जालीदार पंगूड़ा, इक बोतल गर्म दुद्द ते इक बोतल गर्भ पानी लेइयै स्टेशनै पर आई जान। दूई ट्रेन औने दा मौका दिक्खियै में इक रिक्शा नोआई लेआ ते ओदे च कस्तूरबाई गी बोआलियै चली पेआ। में कस्तूरबाई गी धीरज दिन्दा, उल्टे उस्सै ने मिगी धीरज दित्ता ते आखन लगी: तुस चिन्ता नईं करो, मिगी किश नई होन्दा।